SET ปิดเช้าเหลือลบ 9 จุด รับแรงซื้อกลับ-ฟันด์โฟลว์ไหลเข้า
SET ปิดเช้าเหลือลบ 9 จุด รับแรงซื้อกลับ-ฟันด์โฟลว์ไหลเข้า พยุงยืนเหนือ 1,600 จุด ให้แนวรับ 1,600 และ 1,592 จุด แนวต้านแรก 1,610 จุด ถัดไป 1,615 จุด
SET ปิดเช้าเหลือลบ 9 จุด รับแรงซื้อกลับ-ฟันด์โฟลว์ไหลเข้า พยุงยืนเหนือ 1,600 จุด ให้แนวรับ 1,600 และ 1,592 จุด แนวต้านแรก 1,610 จุด ถัดไป 1,615 จุด
19 พ.ค. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่าตลาดหุ้นไทยเช้านี้เปิดมาร่วงรงไปแรงหลุดระดับ 1,600 จุด โดยลงไปต่ำสุดที่ 1,592 จุด แต่ต่อมาเริ่มมีแรงซื้อกลับทำให้ดัชนีกลับมายืนเหนือ 1,600 จุดได้
ทั้งนี้ปัจจัยลบหลักๆ มาจากความกังวลเงินเฟ้อพุ่งสูงที่กระทบกลุ่มค้าปลีก และการเร่งขึ้นอัตราดอกเบี้ยของธนาคารกลางสหรัฐ (เฟด) ซึ่งเป็นปัจจัยลบปกคลุมตลาดมาอย่างต่อเนื่อง โดยล่าสุดนายเจอโรม พาวเวล ประธานเฟดก็ออกมายืนยันว่าเฟดไม่ลังเลที่จะปรับขึ้นอัตราดอกเบี้ยสูงสุดเท่าที่จำเป็นเพื่อสกัดเงินเฟ้อ
อย่างไรก็ดีตลาดหุ้นในอาเซียนเริ่มรีบาวด์กลับ โดยตลาดหุ้นอินโดนีเซียพลิกมาเป็นบวก แต่ตลาดหุ้นเอเชียเหนือยังติดลบมากกว่า 2% เพราะมีหุ้นเทคโนโลยีอยู่มาก ขณะที่ดาวโจนส์ฟิวเจอร์สกลับมาบวก ส่วนดัชนี SET ยืนเหนือระดับ 1,600 จุดก็เห็นแรงซื้อตาม (Follow buy) โดยคาดว่าน่าจะเป็นกลุ่มนักลงทุนต่างชาติหลังจากวันที่ 17-18 พ.ค.ซื้อสุทธิกว่า 3 พันล้านบาท/วัน และเงินบาทเข้านี้แข็งค่าขึ้น รวมทั้งการเพิ่มน้ำหนักการลงทุนตลาดหุ้นไทยของ MSCI ที่จะมีผล 30 พ.ค.นี้จะมีการซื้อสุทธิ 25 ล้านเหรียญ ทำให้มีแรงซื้อเข้ามาเป็นแรงหนุนอีกทาง
สำหรับแนวโน้มตลาดในช่วงบ่าย นายกิติชาญ กล่าวว่า ต้องรอดูตลาดยุโรปเป็นบวกหรือไม่ และดาวโจนส์ฟิวเจอร์สยังบวกต่อไปได้หรือไม่ โดยลุ้นดัชนี SET วันนี้น่าจะลดช่วงลบ และยืนเหนือระดับ 1,600 จุดได้ ให้แนวรับไว้ที่ 1,600 และ 1,592 จุด แนวต้านแรกให้ไว้ที่ 1,610 จุด ถัดไปที่ 1,615 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
FTI มูลค่าการซื้อขาย 2,268.76 ล้านบาท ปิดที่ 4.34 บาท เพิ่มขึ้น 1.84 บาท
PTTEP มูลค่าการซื้อขาย 1,023.76 ล้านบาท ปิดที่ 156.00 บาท ลดลง 2.50 บาท
BANPU มูลค่าการซื้อขาย 969.07 ล้านบาท ปิดที่ 11.80 บาท ลดลง 0.10 บาท
BDMS มูลค่าการซื้อขาย 953.55 ล้านบาท ปิดที่ 27.00 บาท เพิ่มขึ้น 0.25 บาท
GULF มูลค่าการซื้อขาย 921.63 ล้านบาท ปิดที่ 46.25 บาท ลดลง 0.75 บาท